
Vedtægter for
SAND Trekanten
§ 1 Navn  

Stk. 1. Foreningens navn er SAND Trekanten.
Stk. 2. SAND Udvalget er medlem af SAND – De hjemløses landsorganisation.
§ 2 Formål

Stk. 1. Foreningens formål er:

· At være politisk talerør for hjemløse og tidligere hjemløse i Vejle Kommune, Kolding Kommune, Fredericia Kommune, Horsens Kommune, og Haderslev Kommune.
· At være med til at diskutere og udvikle tiltag, som kan modvirke eller lindre hjemløshed. 
· At styrke nuværende og tidligere § 110 beboeres frivillige sociale arbejde på og udenfor § 110 boformerne til gavn for området.

· At skabe kontakt til – og samarbejde med relevante organisationer og myndigheder, med henblik på at sikre en høj kvalitet i tilbudene til hjemløse, samt sikre at tilbudene er i overensstemmelse med brugernes ønsker og behov. 

· At støtte oprettelsen og driften af beboerråd/brugerråd på tilbudene til hjemløse, og at skabe og fastholde kontakt mellem disse til gensidig inspiration og udvikling.

· At informere befolkningen om socialt udsatte borgeres vilkår og formidle et mere nuanceret billede af deres liv.

§ 3 Medlemskreds
Stk. 1. SAND udvalget består af alle tidligere eller nuværende hjemløse, som har interesse i at udføre frivilligt socialt arbejde, og er bosiddende i det geografiske område udvalget dækker.
§ 4 Generalforsamling

Stk. 1. Generalforsamlingen er SAND udvalgets højeste myndighed.

Stk. 2. Den ordinære generalforsamling afholdes hvert år den sidste tirsdag i August måned og indkaldes med mindst 3 ugers varsel med angivelse af dagsorden til beboerråd på § 110 boformer i det geografiske område nævnt i § 3 samt til lederne af selvsamme boformer, som sørger for offentliggørelse og distribution af indkaldelsen. 

Stk. 3. Møde-og stemmeberettigede er alle nuværende og tidligere beboere af en § 110 boform, der er bosiddende i udvalgets geografiske område og som kan tilslutte sig udvalgets formålsparagraf. 

Stk. 4. Dagsorden for den ordinære generalforsamling skal mindst have følgende punkter:

1. Valg af dirigent og referent

2. Valg af stemmetællere

3. Formandens beretning
4. Regnskabsaflæggelse 

5. Godkendelse af budget

6. Behandling af indkomne forslag

7. Valg af bestyrelsesmedlemmer

8. Valg af suppleanter

9. Valg af revisor eller revisionsansvarlig

10. Eventuelt
Stk. 5. Forslag som ønskes behandlet ved generalforsamlingen skal være bestyrelsen i hænde senest 8 dage før generalforsamlingen.
Stk. 6. Generalforsamlingen træffer sine beslutninger ved almindeligt flertal og ved håndsoprækning. Der foretages dog skriftlig afstemning, hvis blot én deltagere begærer dette eller hvis der er tale om personvalg, hvor der er foreslået flere kandidater, end der er poster, der skal besættes. Der kan ikke stemmes ved fuldmagt.

§ 5 Ekstraordinær generalforsamling

Stk. 1. Ekstraordinær generalforsamling kan afholdes, når bestyrelsen finder det nødvendigt, eller hvis 10 stemmeberettigede fra mindst to forskellige boformer i det i § 3 nævnte område fremsender en skriftlig begrundet anmodning om det til SAND udvalget. 
Stk. 2. Den ekstraordinære generalforsamling skal afholdes senest 4 uger efter anmodningen er kommet udvalget til kundskab og varsles som den ordinære generalforsamling.
§ 6 Foreningens daglige ledelse

Stk. 1. SAND udvalgets daglige ledelse varetages af bestyrelsen, som består af 5 - 7 medlemmer og 2 - 4 suppleanter. Bestyrelsesmedlemmerne vælges for en to-årig periode, således at der hvert år vælges 2 - 4 medlemmer. I 2008 vælges der 3 - 4 medlemmer for en to – årig periode og 2 - 4 medlemmer for en 1-årig periode. Suppleanterne vælges for et år af gangen. Bestyrelsen kan med almindeligt flertal supplere deres bestyrelse, hvis der er afgang i utide. Det er generalforsamlingen, der afgør hvor mange bestyrelsesmedlemmer, der skal vælges til udvalget. 
Stk. 1b. Såfremt en § 110 boform ikke er repræsenteret i SAND udvalgets bestyrelse, indtræder beboerrådsformanden eller en anden demokratisk valgt beboerrepræsentant i udvalget frem til næste generalforsamling. Dog uden stemmeret ved bestyrelsesmøder.     

Stk. 2. Bestyrelsen konstituerer sig selv med formand, næstformand og kasserer (og evt. sekretær) på det førstkommende bestyrelsesmøde efter generalforsamlingen.

Stk. 3. Bestyrelsen afholder møder efter behov, dog mindst 6 gange årligt. Formanden eller næstformanden indkalder og leder bestyrelsesmøderne.
Stk. 4. Bestyrelsen kan nedsætte arbejdsgrupper og underudvalg til varetagelse af afgrænsede arbejdsopgaver, og fastsætter i øvrigt selv sin forretningsorden.

Stk. 5. Bestyrelsen fører referat over sine beslutninger.

Stk. 6. Bestyrelsen er beslutningsdygtig når et flertal af medlemmer er til stede.
Stk.7. Bestyrelsen kan afsætte et Bestyrelses medlem hvis vedkommende erudebleven fra Bestyrelses møder uden afbud i mere end 4 månder. 

§ 7 Økonomi, regnskab, revision

Stk. 1. Regnskabsåret følger kalenderåret.

Stk. 2. Bestyrelsen er ansvarlig overfor generalforsamlingen for budget samt regnskab. Der udsendes et revideret regnskab sammen med indkaldelse til den ordinære generalforsamling.      

Stk. 3. SAND udvalgets formand plus et bestyrelsesmedlem eller sandudvalgets kasserer plus et bestyrelsesmedlem er tegningsberettigede. 
Stk. 4. Bestyrelsesmedlemmerne hæfter ikke personligt for de forpligtigelser, der påhviler foreningen.  

§ 8 Vedtægtsændringer

Stk. 1. Disse vedtægter kan kun ændres med 2/3 flertal på en generalforsamling, hvor ændringerne fremgår af dagsordenen.   

§ 9 Opløsning af SAND udvalget
Stk. 1. Opløsning af SAND udvalget kan kun finde sted med 2/3 flertal på to hinanden følgende generalforsamlinger. 

Stk. 2. Ved opløsning tilfalder foreningens aktiver SAND, og ubrugte bevillinger går tilbage til bevillingsgiver. 

Vedtaget på  generalforsamling Horsens den 29. juni 2010.

